Her på dagen for fejringen af 100-året for kvinders ret til at stemme til Folketinget, lægger både Enhedslisten og SF politiske udspil frem, der skal føre til mere ligestilling mellem mænd og kvinder i fremtiden.

SF vil blandt andet sikre, at mødre kan amme på caféer, i parker og andre steder i det offentlige rum uden, der bliver set skævt til dem.

SF Sådan her vil SF få et mere ligestillet samfund: Øremærket barsel til mænd

Ligeløn for lige arbejde

Modvirk det kønsopdelte arbejdsmarked

National handlingsplan mod sexchikane

Ret til at amme også på cafeer

Ligestillingspolitik på daginstitutioner og folkeskoler

Straf for uagtsom voldtægt

Flere kvinder i ledelserne

Forbud mod købesex

- Jeg forstår simpelthen ikke, det skal være et tabu i vores samfund. Det er helt naturligt, at kvinder ammer. Det er faktisk et større problem, hvis folk ikke ammer deres børn, siger formand for SF, Pia Olsen Dyhr.

- Det er afgørende, at vi siger til caféerne, at kvinder skal have lov til at amme, uddyber hun.

Ingen hetz mod mandlige pædagoger

Partiet vil også kunne straffe mænd for voldtægt, hvis myndighederne kan bevise, at manden har begået en voldtægt - også selvom manden ikke selv ser det som en voldtægt.

- SF vil arbejde for at lave lovgivningen om, og indføre såkaldt ”uagtsom voldtægt”, så voldtægtsforbrydere kan dømmes i de sager, hvor han burde have indset, at der ikke var tale om frivillig sex, står der i udspillet.

Læs også : LIVE Følg hele valgkampen live

Særregler for mandlige pædagoger i de danske daginstitutioner skal også væk. Både mænd og kvinder skal kunne skifte ble og give kram på samme måde, skriver partiet i udspillet.

- Vi har drevet hetzen på mandlige pædagoger for vidt, lyder det også fra Pia Olsen Dyhr.

Øremærket barsel til mænd

Derudover foreslår SF også, at kommune og stat skriver til både mor og far, når knægten skal til tandlæge, starte i skole eller have en ny vaccination. I dag bliver mange breve kun sendt til moderen, selvom forældrene deler forældremyndigheden.

Læs også : KANDIDATTESTEN Se her hvilken politiker du er mest enig med

Partiet har heller ikke opgivet kampen om øremærket barsel til mænd.

- Der skal ikke være nogen tvivl om, at vi kommer til at kæmpe for øremærket barsel. Det gjorde vi, mens vi sad i regering med S og R, men det ville de desværre ikke indføre. Det var ærgerligt, for det var en mærkesag for SF. Det er det fortsat, siger formand for SF, Pia Olsen Dyhr.

Ø: Langt fra i mål med ligestilling

Enhedslisten lægger også et udspil frem i dag, der beskriver, hvordan partiet ser et mere ligestillet samfund i fremtiden.

I udspillet skriver partiet:

- Vi er langt fra i mål med ligestillingen. Det er vi først, når der er rigtig ligeløn, når begge forældre får lige muligheder og rettigheder til barsel, og når kvinder kan færdes trygt i det offentlige rum uden vold og sexisme.

Læs også : MENINGSMÅLINGER: Se de seneste meningsmålinger her

Hvis rød blok vinder valget, foreslår partiet, at der bliver indført 2020-mål for ligestillingen, som alle de røde partier forpligter sig til at arbejde for.

Afsæt penge til ligeløn

Vigtigst for partiet er det at få ligeløn på arbejdsmarkedet.

- Det er grotesk, at der stadig er så store lønforskelle mellem mænd og kvinder, skriver Enhedslisten i udspillet.

Enhedslisten foreslår derfor, at skal afsættes en milliard kroner ekstra til ligeløn næste gang, der er forhandlinger om nye overenskomster for de offentligt ansatte.

Enhedslisten Hvis rød blok vinder valget, vil Enhedslisten have partierne til at vedtage en række konkrete 2020-mål på ligestillingsområdet: Højere løn til de dem med lavest løn i den offentlige sektor

12 ugers barselsorlov skal gå til manden eller medmoderen

Uddannelser skal undervise unge i at undgå vold og voldtægt

Kvinder, der får bank, skal have ret til hjælp, så de kan komme ud af forholdet

Øget fokus på at fange dem, der tjener penge på menneskehandel

Pengene skal gå til dem, der får mindst i løn i dag. Enhedslisten vil hente pengene fra det offentliges brug af private konsulent-firmaer.

Øremærket barsel til mand og medmor

Enhedslisten foreslår også øremærket barsel til manden.

- Enhedslisten foreslår konkret 12 uger ud af de 52 ugers barselsorlov sikres til manden eller medmoderen, skriver de i udspillet.

Læs også : VÆLGERVANDRINGER Hvor kommer partiernes vælgere fra

Ungdomsuddannelserne skal også undervise unge mere i, hvordan de kan undgå og bekæmpe voldtægt og vold.

Kvinder i voldelige forhold skal hjælpes mere, så de ikke vender tilbage til et voldeligt forhold. Disse kvinder skal have ret til hjælp, så de kan fastholde en tilværelse uden for det voldelige forhold, skriver partiet i udspillet.